RESOLUCIÓN do 13 de xaneiro de 2005 pola que se convocan catro bolsas de formación na área da estatística pública neste instituto.
INSTITUTO GALEGO DE ESTATÍSTICA — III. OUTRAS DISPOSICIÓNS — 24/01/2005

A Lei 9/1988, do 19 de xullo, de estatística de Galicia, regula os principios e as normas nas que se basea a actividade estatística da Comunidade Autónoma, encomendándolle ao Instituto Galego de Estatística (IGE) entre outras funcións, o impulso e fomento da investigación estatística que contribúa a mellorar o coñecemento da realidade social e económica de Galicia.
Coa finalidade de fomentar a formación no eido da estatística pública
RESOLVO:
Facer públicas as bases que rexen esta convocatoria.
Primeira.-Obxecto.
Convócanse, en réxime de publicidade, obxectividade e concorrencia competitiva catro bolsas de formación, para incentivar a formación e preparación de persoal cualificado na área da estatística pública, dirixidas ás persoas que estean en posesión dalgunha das titulacións de licenciado ou equivalente, pre
vistas no artigo 1 da Lei 12/1992, do 9 de novembro, de creación de determinadas escalas de persoal funcionario ao servizo da Xunta de Galicia.
As bolsas concederanse, unha para a licenciatura en matemáticas con orientación curricular en estatística e investigación operativa, unha para a licenciatura de ciencias económicas con 20 créditos en estatística, econometría ou matemáticas e dúas para as licenciaturas ou titulacións equivalentes de matemáticas (sen orientación curricular en estatística e investigación operativa), económicas (sen a exixencia dos créditos citados), empresariais, socioloxía, informática ou enxeñaría.
De non haber solicitantes con licenciaturas ou titulacións equivalentes de matemáticas e/ou económicas, nos que concorran os requisitos citados en cada caso, as bolsas cubriranse pola orde de puntuación, con independencia da titulación académica.
Segunda.-Requisitos dos solicitantes.
Poderán solicitar estas bolsas todas aquelas persoas nas que non concorran ningunha das circunstancias especificadas no artigo 13 da Lei 38/2003, do 17 de novembro, xeral de subvencións, e sempre que reúnan os seguintes requisitos no momento de rematar o prazo de presentación de solicitudes:
1. Posuír a nacionalidade dun Estado membro da Unión Europea.
2. Ser veciño dalgún dos municipios da Comunidade Autónoma de Galicia.
3. Ter rematado os estudos con posterioridade a xaneiro de 2002 e estar en posesión dalgunha das seguintes titulacións de licenciado ou equivalente en:
* Matemáticas, con orientación curricular en estatística e investigación operativa.
* Ciencias económicas, con 20 créditos en estatística, econometría ou matemáticas.
* Empresariais, socioloxía, informática, enxeñaría, matemáticas (con distinto perfil do exixido anteriormente) ou ciencias económicas (con distinto perfil do exixido na alínea anterior).
4. Non ter sido beneficiario doutra bolsa de formación estatística convocada polo IGE.
Terceira.-Contía da bolsa e aplicación orzamentaria.
O importe da bolsa será de novecentos euros (900 A) brutos mensuais que se farán efectivos, polo importe líquido, na conta bancaria que sinale o bolseiro, con cargo á aplicación orzamentaria 05.50.441A.480.0 dos orzamentos do IGE para os anos 2005 e 2006.
Con cargo á mesma aplicación orzamentaria para os anos 2005 e 2006 e durante o período de desfrute da bolsa, o bolseiro terá dereito a un seguro combinado de cobertura de asistencia cirúrxica e médica, en réxime de consultorio e domiciliario.
Cuarta.-Duración da bolsa e prórroga.
A bolsa terá unha duración de 12 meses contados desde a data de incorporación do bolseiro á sede do IGE, sito no Complexo Administrativo San Lázaro, San Lázaro s/n en Santiago de Compostela e nunca antes do 1 de febreiro de 2005.
Poderá, de conformidade coa normativa legal aplicable, procederse á prórroga das bolsas por un novo período de doce meses, sempre que as dispoñibilidades orzamentarias así o permitan e logo de informe de conformidade do servizo no que reciba a formación o bolseiro.
Quinta.-Solicitudes e documentación.
As solicitudes formalizaranse no modelo que se achega como anexo a esta convocatoria e deberán ir acompañadas da seguinte documentación en orixinal ou fotocopia debidamente compulsada por notario ou por funcionario da Administración da Comunidade Autónoma de Galicia:
1) Documento nacional de identidade. No suposto de ser nacional dun Estado membro da Unión Europea deberase presentar a documentación equivalente.
2) Certificación do padrón municipal.
3) Certificación académica completa, conforme o modelo oficial das universidades galegas, na que se fará constar a nota media do expediente académico.
4) Currículum vitae do solicitante, no que se sinalará a formación e a experiencia no campo da estatística. Non se valorarán aqueles méritos que non estean acreditados documentalmente.
5) Título correspondente ou, en defecto deste último, xustificación do pagamento dos dereitos de expedición.
6) Declaración expresa responsable de non ter sido beneficiario con anterioridade doutra bolsa de formación convocada polo IGE.
7) Declaración xurada de non reunir ningunha das circunstancias especificadas no artigo 13.2º da Lei 38/2003, do 17 de novembro, xeral de subvencións.
8) Declaración do conxunto de todas as solicitudes efectuadas ou concedidas para o mesmo proxecto ou actividade perante as administracións públicas competentes ou outros entes públicos.
Sexta.-Lugar e prazo de presentación.
As solicitudes e a documentación que se sinala na base quinta presentaranse no rexistro xeral deste organismo, sito no Complexo Administrativo San Lázaro, San Lázaro s/n, 15703 Santiago de Compostela, ou en calquera dos lugares aos que se refire o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación de solicitudes será de quince días naturais, contados a partir do día seguinte ao da publicación no Diario Oficial de Galicia desta convocatoria.
Sétima.-Composición da comisión de avaliación.
A selección e avaliación das solicitudes levarase a cabo por unha comisión que estará integrada polos seguintes membros:
Presidenta: a secretaria técnica do IGE.
Vogais:
1) O director do departamento de Estatística e Investigación Operativa da Facultade de Matemáticas da Universidade de Santiago de Compostela, ou persoa do departamento en quen delegue.
2) O catedrático de Economía Aplicada, (Estatística Económica e Empresarial) da Facultade de Ciencias Económicas e Empresariais da Universidade de Santiago de Compostela, ou persoa do departamento de economía aplicada en quen delegue.
3) O subdirector de coordinación técnica e de planificación estatística do IGE.
Actuará como secretario un funcionario/a do IGE.
Oitava.-Criterios de avaliación.
A avaliación dos méritos acreditados levarase a cabo conforme o seguinte baremo:
* Expediente académico, ata un máximo de 4 puntos, sendo necesario acadar un mínimo dun punto para poder ser avaliados as restantes alíneas. Utilizarase para a valoración desta epígrafe a nota media do expediente académico, conforme o modelo oficial de certificación académica das universidades galegas.
* Cursos, seminarios e outras actividades de formación directamente relacionadas coa estatística, ata un máximo de 0,5 puntos, contabilizándose 0,05 puntos por cada 20 horas recibidas.
* Cursos, seminarios ou outras actividades de formación directamente relacionadas con ferramentas informáticas de uso habitual no tratamento e análise de datos, ata un máximo de 0,25 puntos, contabilizándose 0,05 puntos por cada 20 horas recibidas.
* Participación en estudos, traballos ou proxectos directamente relacionados coa estatística, ata un máximo de 0,5 puntos.
* Outros méritos curriculares: cursos de idiomas, de informática ou de estatística non considerados nas alíneas anteriores, ata un máximo de 0,1 puntos.
Os solicitantes seleccionados poderán ser convocados para unha entrevista persoal.
Novena.-Selección e avaliación das solicitudes.
Rematado o prazo para a presentación de instancias e no prazo máximo de 10 días constituirase a comisión de avaliación quen procederá o exame da documentación.
Efectuado o exame de todas as solicitudes a comisión de avaliación elaborará a listaxe provisional de admitidos e excluídos na que figurará a causa de exclusión, requirindo o interesado para que, nun prazo de cinco días hábiles, complete ou emende as deficiencias. Transcorrido o dito prazo sen que se proceda a completar ou emendar as deficiencias consideraráselle desistido da súa solicitude, procedéndose segundo o disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Rematado o prazo de emenda, a comisión de avaliación avaliará os méritos consonte o establecido na base oitava e confeccionará a listaxe provisional de posibles bolseiros, ordenada de maior a menor, segundo a súa puntuación. O prazo de exposición, consultas e reclamacións será de cinco días hábiles.
Rematado este prazo, a comisión de avaliación resolverá as reclamacións e elaborará a listaxe definitiva de posibles bolseiros.
A comisión elevará ao director do IGE unha proposta de concesión para a designación dos titulares.
Cos restantes admitidos elaborarase unha listaxe de suplentes, por orde decrecente de puntuación. Esta listaxe será operativa no caso de que os bolseiros seleccionados non se incorporasen na data establecida, cando o bolseiro renunciase á bolsa ou cando se procedese á súa revogación.
Décima.-Resolución, notificación e publicidade.
Elevada pola comisión de avaliación proposta de concesión, esta convocatoria resolverase polo director do IGE. Contra esta resolución poderá interpoñerse, con carácter potestativo, recurso de reposición perante o director do IGE no prazo dun mes contado desde o día seguinte ao da publicación da resolución nos termos dos artigos 116 e 117 da Lei 30/1992 de réxime xurídico das administracións públicas e do procedemento administrativo común, ou directamente, recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia no prazo de 2 meses contados desde o día seguinte ao da publicación da resolución, de conformidade co establecido no artigo 46.4º da Lei 29/1998, reguladora da xurisdición contencioso-administrativa.
A notificación da resolución aos titulares farase segundo o disposto no artigo 59.1º da Lei 30/1992, dando, así mesmo, a oportuna publicidade no DOG.
Décimo primeira.-Aceptación da bolsa.
Os titulares deberán acreditar, no momento da incorporación, que están ao corrente nas súas obrigas tributarias, coa Seguridade Social, e que non ten pendente ningunha débeda, por ningún concepto, coa Administración pública da Comunidade Autónoma, mediante documento orixinal ou fotocopia debidamente compulsada.
Os bolseiros incorporaranse no prazo que se indique na notificación da concesión debendo proceder á aceptación da bolsa mediante a sinatura dun documento no que se comprometa a cumprir as obrigas derivadas da súa condición de bolseiro.
O bolseiro que non se incorporase no prazo establecido perderá os dereitos inherentes á bolsa. Neste suposto o director do IGE procederá, mediante resolución, á concesión da bolsa ao primeiro candidato que figure na listaxe que para tal efecto elaborara a comisión de avaliación, conforme a base novena.
Décimo segunda.-Obrigas dos bolseiros.
Os bolseiros seleccionados comprometeranse a:
* Cumprir co réxime de formación establecido polo director do IGE, contando co asesoramento, orientación e dirección dos funcionarios que se designen para tales efectos.
* Presentar antes de rematar o período de desfrute da bolsa unha memoria referida á actividade de formación desenvolvida.
* Permanecer no centro o tempo necesario e indispensable para a súa formación.
* Gardar o segredo estatístico respecto dos datos aos que teñan acceso, segundo o disposto na Lei 9/1988, do 19 de xullo, de estatística de Galicia.
* Facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control interno.
* Reintegrar as cantidades percibidas no suposto de incumprimento da condicións establecidas para a concesión da bolsa.
* Presentar antes do derradeiro pagamento declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das administracións públicas competentes ou outros entes públicos.
Décimo terceira.-Natureza xurídica do vínculo.
A concesión e posterior aceptación da bolsa non supón ningún tipo de vinculación laboral entre o bolseiro e o IGE.
Décimo cuarta.-Renuncia á bolsa.
A renuncia á bolsa por parte do titular, unha vez iniciado o seu desfrute, deberá comunicarse cun mínimo de quince días naturais de antelación en escrito dirixido ao director do IGE, quen poderá, polo período que reste, concederlla ao candidato que corresponda segundo a listaxe que para tal efecto fora elaborada pola comisión de avaliación.
A renuncia inhabilitará os titulares para efectos de presentación en vindeiras convocatorias.
Décimo quinta.-Impugnabilidade.
Esta convocatoria, as súas bases e cantos actos administrativos deriven dela, poderán ser impug
nados polos interesados, nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Décimo sexta.-Duración do procedemento.
Segundo o establecido no artigo 25.4º da Lei 38/2003, do 17 de novembro, xeral de subvencións, o prazo máximo para resolver e notificar a resolución do procedemento non poderá exceder de seis meses, contados a partir da publicación desta convocatoria.
As solicitudes entenderanse desestimadas de non ditarse resolución expresa no prazo sinalado no parágrafo anterior.
Decimo sétima.-Notificacións e requirimentos.
De conformidade co disposto no artigo 59.6º da Lei 30/1992, do 26 de novembro, de réxime xurídico das administracións públicas e do procedemento administrativo común, calquera notificación ou requirimento aos interesados farase a través do taboleiro de anuncios e da páxina web do IGE (www.ige.xunta.es). Este xeito de notificación exceptúase cando se proceda á notificación da resolución aos titulares, que se practicará segundo o disposto no artigo 59.1º da Lei 30/1992.
Décimo oitava.-Incompatibilidade.
As bolsas reguladas nesta convocatoria serán incompatibles con ter sido beneficiario con anterioridade doutra bolsa de formación convocada polo IGE.
Décimo novena.-Cláusula xeral.
A participación nesta convocatoria implica o coñecemento e aceptación destas bases.
Toda alteración das condicións tidas en conta para a concesión das bolsas e, en todo caso, o incumprimento do réxime de incompatibilidades pola obtención concorrente de outras bolsas, poderá dar lugar á modificación da resolución de concesión.
O director poderá revogar o desfrute da bolsa se o bolseiro non realiza ou incumpre as tarefas que se lle asignen, ou se aquelas non reúnen os requisitos de calidade exixibles; en tal suposto, así como no de renuncia da bolsa por parte do beneficiario, procederase polo director do IGE na forma prevista na base novena desta convocatoria.
Disposicións derradeiras
Primeira.-O director do IGE poderá ditar as disposicións necesarias para a aclaración ou interpretación destas bases.
Segunda.-Esta resolución entrará en vigor o día seguinte ao da súa publicación no DOG.
Santiago de Compostela, 13 de xaneiro de 2005.
José Antonio Campo Andión
Director do Instituto Galego de Estatística
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA